endostyl
Store norske leksikon,Biologi,Vitenskapsgrener i biologien,Anatomi,Dyrenes anatomi
Endostyl er en langsgående fure i den indre, ventrale flaten av gjelletarmen (se gjeller) hos sekkdyr, lansettfisker og larver av rundmunner.
Endostylen er kledd med slimproduserende celler og flimmerepitel. Slimtråder fanger opp matpartikler som føres over i tarmens fordøyende avsnitt.Skjoldkjertelen hos voksne rundmunner er utviklet fra larvens endostyl. Hos virveldyrfostre generelt kommer anlegget til skjoldkjertel først til syne som en renne i fortarmens ventrale gulv. Innenfor sammenlignende anatomi har man derfor hevdet at endostylen har gitt opphav til skjoldkjertelen hos mer komplekse virveldyr.